Αρχίζουν σήμερα οι συνομιλίες για το Κυπριακό - 2004-02-10
στην έδρα του ΟΗΕ, στη Νέα Υόρκη
Οι ηγέτες της ελληνοκυπριακής και της τουρκοκυπριακής κοινότητας, συναντώνται σήμερα στα Ηνωμένα Έθνη, σε μια προσπάθεια αναβίωσης του ειρηνευτικού σχεδίου του γενικού γραμματέα του Οργανισμού, Κόφι Ανάν. Ο κ. Ανάν χαρακτήρισε τις σημερινές συνομιλίες ιστορικής σημασίας, γιατί θα δώσουν την ευκαιρία να επανενωθούν οι δύο κοινότητες της Κύπρου, μετά από 30 χρόνια διαίρεσης. Όμως, η πορεία προς διευθέτηση του Κυπριακού προβλήματος, προσκώπτει σε διάφορα εμπόδια. Οι συνομιλίες στη Νέα Υόρκη του προέδρου της Κυπριακής Δημοκρατίας, Τάσσου Παπαδόπουλου και του τουρκοκύπριου ηγέτη, Ραούφ Ντενκτάς, πραγματοποιούνται με φόντο μια κρίσιμης σημασίας προθεσμία. Εάν το Κυπριακό δεν επιλυθεί εγκαίρως, ώστε να διεξαχθεί δημοψηφίσμα τον Απρίλιο στο νησί, μόνο το διεθνώς αναγνωρισμένο ελληνοκυπριακό τμήμα της Κύπρου θα μπορέσει να ενταχθεί στην Ευρωπαϊκή Ένωση την πρώτη Μαίου, ενώ ο τουρκοκυπριακός τομέας, που αναγνωρίζεται μόνο από την Τουρκία, θα απομονωθεί περαιτέρω. Η προοπτική αυτή ήταν που αναβίωσε το ειρηνευτικό σχέδιο του γενικού γραμματέα του ΟΗΕ, Κόφι Ανάν, που μπήκε πέρσυ στο ράφι, μετά από τρία χρόνια έντονων διαπληκτισμών. Οι κύριοι Παπαδόπουλος και Ντενκτάς, παρόλο που δέχτηκαν να προσέλθουν στις συνομιλίες, εξέφρασαν δημόσια τη δυσαρέσκειά τους για τους όρους που έχει θέσει ο γενικός γραμματέας του ΟΗΕ. Χθες ο κ. Ανάν δήλωσε πως η διαδικασία θα μπορούσε να εκτροχιασθεί, εάν είτε η μια είτε η άλλη πλευρά αρνηθεί να δεχθεί τους όρους του. Είπε συγκεκριμένα: «Εάν οι δυο πλευρές δεν συμφωνήσουν και απορρίψουν το ειρηνευτικό σχέδιο ή τη βασική συμφωνία, τότε φυσικά θα ξαναρχίσουμε απ το μηδέν. » Ο κ. Ανάν είπε επίσης πως δίνεται στις ηγεσίες των δύο κοινοτήτων της Κύπρου μια ιστορική ευκαιρία να επανενώσουν το νησί για να μπορέσει να ενταχθεί ενωμένο στους κόλπους της Ευρωπαϊκής Ένωσης. Παράλληλα όμως, εξέφρασε αμφιβολία για το κατά πόσο οι δυο πλευρές είναι διατεθειμένες να θέσουν κατά μέρος τις διαφορές τους, για να τηρηθούν οι αυστηρές προθεσμίες. «Δεν υπάρχει πολύς χρόνος μέχρι την προθεσμία της πρώτης Μαίου. Αυτό σημαίνει πως πρέπει να έχουν τελειώσει μέχρι το τέλος Μαρτίου οι διαπραγματεύσεις, για να μπορέσουν να διενεργηθεί δημοψηφίσμα τον Απρίλιο. Θα τα συζητήσουμε όλα αυτά και θα δούμε εάν οι ενδιαφερόμενες πλευρές είναι διατεθειμένες να καταβάλουν προσπάθειες για να μπορέσει η Κύπρος να ενταχθεί την πρώτη Μαίου ενωμένη στην Ευρωπαϊκή Ένωση. »